劉知幾以「多譏往哲，喜述前非」喺古代史學批評史上著稱。佢嘅代表作《史通》係東亞第一部史學評論嘅專書，畀後人譽為「載筆之法家，著述之監史」。喺《史通》入面，佢以尖銳嘅筆法，戳穿咗罩喺儒家經典上嘅光環，揭露咗儒經所載古代聖君明主事蹟嘅虛偽，提出《史記》、《漢書》以嚟歷代正史中存在嘅不足，並分析史書嘅優缺點，對史書嘅體例、類別加以評論以及闡述，為後代史家提供一本尋找點樣寫出優良史書嘅參考書籍。